ྒོམ་བཟླས་ཟེར།
སྐྱེས་པ་དང་ལམ་བསྐྱེད་རྫོགས་ཡན་ལག་དང་བཅས་པ། གཉིད་རྫོགས་རིམ། སད་པ་བསྐྱེད་རིམ། ཤི་བ་རྫོགས་རིམ། སྐྱེ་བ་བསྐྱེད་རིམ་ལ་སོགས་པའི་ཚུལ་དུ་ལམ་རང་ཆས་སོ། །དེའི་འབྲས་བུ་འཆི་བ་ཆོས་སྐུ། བར་དོ་ལོངས་སྐུ། སད་པ་སྤྲུལ་སྐུའི་ཚུལ་དུ་རང་ཆས་ཏེ། རྡོ་རྗེ་ལུས་ཀྱི་རང་འགྲོས་ལ་ལམ་འབྲས་བུ་དང་བཅས་པ། རྒྱུ་ལྷན་སྐྱེས། ཐབས་ལྷན་སྐྱེས། འབྲས་བུ་ལྷན་སྐྱེས་ཀྱི་ཚུལ་དུ་ལྷུན་གྲུབ་ཀྱིས་རྫོགས་པས་གསང་སྔགས་པ་ཚེ་གཅིག་ལ་འཚང་རྒྱ་བའི་རྒྱུ་མཚན་ཡང་སྦྱང་གཞི་སྦྱོང་བྱེད་ཅེས་པའི་བསྐྱེད་རྫོགས་ཀྱི་དོན་དེ་ཐམས་ཅད་དེས་གོ་བར་བྱའོ། །ལམ་གྱི་ཆོས་ཐམས་ཅད་མ་ཚང་བ་མེད་པས་ལུས་ཐབས་རྒྱུད། འཁོར་འདས་ཀྱི་ཆོས་ཐམས་ཅད་ལུས་ལ་བརྟེན་ནས་གསལ་བར་སྟོན་པས་བཤད་རྒྱུད་དོ། །དཔལ་བིརྺ་པའི་རྡོ་རྗེ་ཚིག་རྐང་ལས། ལུས་ཐབས་རྒྱུད་ལ་སོགས་ལ་གདན་སོགས་སོགས་གསུམ་པ་རྒྱུའི་དབང་ཞེས་པ་དང་། ལུས་ལ་བརྟེན་ནས་བདེ་ཆེན་གྱི་སྒྲིབ་པ་འགག་ཅིང་འཚང་རྒྱ་བར་གསལ་བར་སྟོན་པས་བཤད་རྒྱུད་ཅེས་གསུངས་སོ། །དེ་ལྟར་གདོད་ནས་གནས་ན་བླ་མས་མཚོན་པ་དང་ཉམས་སུ་བླང་ཅི་དགོས་སྙམ་ན། དེ་ནི་ངོ་མ་ཤེས་ཤིང་ཐབས་ཀྱིས་མ་ཟིན་པས་གྱད་ཀྱི་ནོར་བུ་བཞིན་རང་ལ་ཡོད་ཀྱང་ཕན་མ་ཐོགས་པའོ། །དེའང་བརྟག་གཉིས་ལས། རིན་ཆེན་གཟི་བརྗིད་འབར་བ་ཡི། །ཕྲེང་བ་འཁྲུགས་པ་ལྷ་མོ་ལྟོས། །མ་ཕུག་པས་ནི་སྦྱོར་བྲལ་འགྱུར། །ཕུག་པས་དགའ་བ་སྦྱིན་པ་པོ། །དེ་ལྟར་འཁོར་བར་འདོད་པ་ཡིས། །ཡོན་ཏན་ལྔ་ལྡན་རིན་ཆེན་ཉིད། །མ་དག་པས་ནི་དུག་ཏུ་འགྱུར། །དག་པས་བདུད་རྩི་ལྟ་བུར་འགྱུར། །ཞེས་སོ། །ལམ་སྙིང་པོའི་རང་འགྲོས་འཁོར་བ་དོང་ནས་སྤྲུག་ཅིང་སངས་མི་རྒྱ་བའི་རང་དབང་མེད་པའོ། །ལུས་རྫོགས་པའི་སངས་རྒྱས་སུ་གཏན་ལ་ཕབ་པས་འབྲས་བུའི་ཆོས་རྣམས་ཇི་ལྟར་ཚང་བ་ལ་གསུམ་སྟེ། ཆགས་པ་རྫོགས་པའི་སངས་རྒྱས་སུ་ཆགས་པ་དང་། གནས་པ་རྫོགས་པའི་སངས་རྒྱས་སུ་གནས་པ་དང་། འཇིག་པ་རྫོགས་པའི་སངས་རྒྱས་སུ་འཇིག་པའོ། །དང་པོ་ལ་གཉིས། ལུས་རྒྱལ་བ་རིགས་ལྔར་ཆགས་པ་དང་། མངོན་པར་བྱང་ཆུབ་པ་ལྔར་ཆགས་པའོ། །དང་པོ་ནི། དབང་པོ་གཉིས་རེག་པ་སྲ་བ་སའི་ཁམས་རྣམ་པར་སྣང་མཛད་ཀྱི་རིགས་སུ་ཆགས། གཤེར་བ་ཆུའི་ཁམས་མི་བསྐྱོད་པ། དྲོ་བ་མེའི་ཁམས་སྣང་བ་མཐའ་ཡས། བྱང་སེམས་གཡོ་བ་རླུང་གི་ཁམས་ཏེ་དོན་ཡོད་གྲུབ་པ། བདེ་བ་ནམ་མཁའི་ཁམས་རིན་ཆེན་འབྱུང་ལྡན། རིགས་ལྔ་འདུས་པའི་རིགས་དྲུག་པ་རྡོ་རྗེ་འཆང་ཡིན་ནོ། །དེ་ཡང་བརྟག་གཉིས་ལས། བཽ་ལླ་ཀཀྐོ་ལཱ་སྦྱོར་བས། །རེག་པ་སྲ་བའི་བག་ཆགས་ཉིད། །སྲ་བ་གཏི་མུག་ཆོས་ཀྱི་ཕྱིར། །གཏི་མུག་རྣམ་པར་སྣང་མཛད་བརྗོད། །ཅེས་པ་ལ་སོགས་པ་རྒྱ་ཆེར་གསུངས་སོ། །གཉིས་པ་མངོན་པར་བྱང་ཆུབ་པ་ལྔའི་ཚུལ་དུ་ཆགས་པ་སྟེ། ལུས་ཀྱི་ཆོས་ཀྱི་སྐབས་སུ་བཤད་དོ། །དེ་ལྟར་མངོན་པར་བྱང་ཆུབ་པ་ལྔའི་ཚུལ་གྱིས་མངལ་ནས་སྐྱེས་པ་ཐམས་ཅད་ལྷ་མངལ་སྐྱེས། རྫུས་ནས་སྐྱེས་པ་ཐམས་ཅད་ལྷ་རྫུས་སྐྱེས་ཏེ། རྣམ་སྨིན་གྱི་ལུས་སྤྲུལ་སྐུ། བར་དོའི་ཡིད་ཀྱི་ལུས་དང་རྨི་ལམ་གྱི་བག་ཆགས་ཀྱི་ལུས་ལོངས་སྐུ། སེམས་ཆོས་སྐུ་སྟེ་སྐུ་གསུམ་དབྱེར་མེད་པ་བདེ་བ་ཆེན་པོའི་སྐུའོ། །ཡང་ས་བཅུ་མཐར་ཕྱིན་པའི་སངས་རྒྱས་ཡིན་ཏེ། དེའང་མའི་མངལ་དུ་འཇུག་པ་ན་ལྷན་ཅིག་སྐྱེས་པའི་དགའ་བ་དང་བཅས་ནས་བཞུགས། དེ་ནས་ཞག་བདུན་དུ་ཤིན་ཏུ་དགའ་བདེའི་ཏིང་ངེ་འཛིན་ལ་གནས་པས་ས་དང་པོར་རབ་ཏུ་དགའ་བའོ། །ཟླ་བ་གཉིས་ནས་རྩ་དབུ་མ་དང་དེ་ལ་བརྟེན་པའི་ལྟེ་བ་དང་སྤྱི་བོའི་འཁོར་ལོ་ཆགས་ཏེ། རྩ་རླུང་ཐིག་ལེ་ལ་སྐྱོན་གྱི་དྲི་མ་མེད་པས་ས་གཉིས་པ་དྲི་མ་མེད་པའོ། །ཟླ་བ་གསུམ་ན་འཁོར་ལོ་གསུམ་གྱི་རྩ་མདུད་ཆགས་ཡན་ལག་གི་གཞི་ཐིངས་པས་ས་གསུམ་པ་འོད་བྱེད་པའོ། །ཟླ་བ་བཞི་ན་ལུས་ཀྱི་རྣམ་པ་དང་ཁ་དོག་སྔར་བས་ཆེས་གསལ་བས་ས་བཞི་པ་འོད་འཕྲོ་བའོ། །ཟླ་བ་ལྔ་ན་ཁ་མིག་དང་དབང་པོ་དོད་པས་སྨན་དང་སྔགས་ཀྱི་ནུས་པས་བསྒྱུར་བའམ་དབྱུང་བ་དཀའ་བས་ས་ལྔ་པ་སྦྱང་དཀའ་བའོ། །ཟླ་བ་དྲུག་ན་དབང་པོའི་སྒོ་རྣམས་སྔར་བས་ཆེས་གསལ་བས་ས་དྲུག་པ་མངོན་དུ་གྱུར་པའོ། །ཟླ་བ་བདུན་ན་སྤུ་དང་སེན་མོ་རྣམས་ཆགས་པས་སྔགས་དང་རྟེན་འབྲེལ་ནུས་མཐུ་ལས་རིང་དུ་སོང་བས་བདུན་པ་རིང་དུ་སོང་བའོ། །ཟླ་བ་བརྒྱད་ན་དབང་པོ་དང་ཡན་ལག་དང་ཉིང་ལག་རྫོགས་པས་གདོན་ལ་སོགས་པས་ཕོ་མོར་བསྒྱུར་དུ་མི་གཏུབ་པའི་ཕྱིར་ས་བརྒྱད་པ་མི་གཡོ་བའོ། །ཟླ་བ་དགུ་ན་ལུས་ཟུངས་བདུན་རྫོགས་ཕྱི་ནང་གི་སྐྱེ་མཆེད་རྫོགས་པས་ས་དགུ་པ་ལེགས་པའི་བློ་གྲོས་སོ། །ཟླ་བ་བཅུ་ན་སྐྱོད་བྱེད་ཀྱི་རླུང་གིས་མགོ་ཞབས་བཟློག་སྟེ་སྲིད་པ་ལུགས་སུ་འབྱུང་བ་ནི་ས་བཅུ་པ་ཆོས་ཀྱི་སྤྲིན་ནོ། །དེ་ལྟར་ས་བཅུ་མཐར་ཕྱིན་པའི་སངས་རྒྱས་ཡིན་ཏེ། བརྟག་པ་གཉིས་པ་ལས། འདི་དག་རྐྱེན་གྱིས་སེམས་ཅན་རྣམས། །སངས་རྒྱས་ཉིད་དུ་ཐེ་ཚོམ་མེད། །ཟླ་བ་བཅུ་ནི་ས་རྣམས་ཏེ། །སེམས་ཅན་ས་བཅུའི་དབང་ཕྱུག་གོ །ཅེས་གསུངས་སོ། །གནས་པ་ལ་གཉིས། ལུས་སྤྲུལ་པའི་དགེ་སློང་དུ་གནས་པ་དང་། ལུས་རྫོགས་པའི་སངས་རྒྱས་སུ་གནས་པའོ། །དང་པོ་ནི་མ་མཁན་པོ། ཕ་སློབ་དཔོན ལྟོ་བ་ནི་གནས། མངལ་གྱི་ཕྲུ་མ་ཆོས་གོས་སོ། །སྐྲ་དང་ཁ་སྤུ་བྲེགས་པའི་དབུ་ཟླུམ་ཞབས་རྗེན། སྤྱི་བོར་ཐལ་མོ་སྦྱར་བ་ཕྱག ཨ་ཧཾ་གྱི་སྒྲ་སྔགས་ཀྱི་བཟླས་པ། ཟླ་བ་བཅུ་བསྙེན་པར་རྫོགས་པ། འགྲོ་བའི་བྱ་བ་ནི་ཁྲིམས་ཏེ། ལུས་སྤྲུལ་པའི་དགེ་སློང་དུ་བྱོན་པའོ། །དེ་ཉིད་བརྟག་པ་གཉིས་པ་ནས་རྒྱ་ཆེར་གསུངས་པའོ། །ལུས་རྫོགས་པའི་སངས་རྒྱས་སུ་གནས་པ་ནི། ལུས་སྐུ་གསུམ་དབྱེར་མེད་པའི་སངས་རྒྱས་རིགས་དྲུག་པ་རྡོ་རྗེ་འཆང་ཡིན་ཏེ། དེའི་སངས་རྒྱས་ཀྱི་ཆེ་བའི་ཡོན་ཏན་ནི། བྱང་ཆུབ་ཀྱི་སེམས་སུམ་ཅུ་རྩ་གཉིས་ཀྱི་ཁམས་དང་ཐིག་ལེ་ཡི་གེའི་གཟུགས་སུ་ཨཱ་ལི་སུམ་ཅུ་རྩ་གཉིས་སུ་གནས་པ་ནི་མཚན་སུམ་ཅུ་རྩ་གཉིས། རང་བཞིན་བརྒྱད་ཅུའི་རྣམ་རྟོག་དང་ཐིག་ལེ་ཡི་གེའི་གཟུགས་སུ་གསལ་བྱེད་ཡི་གེ་བཞི་བཅུ་ཉིས་འགྱུར་དུ་གནས་པ་ནི་དཔེ་བྱད་བརྒྱད་ཅུ། རླུང་དང་ཐིག་ལེའི་ཁ་དོག་ནི་འོད་དང་འོད་ཟེར་གྱི་ཚོགས། རླུང་བཅུ་ནི་དབང་བཅུ་དང་སྟོབས་བཅུ། རྩ་འཁོར་དང་རྩ་བྲན་གྱི་ཚོགས་ནི་སྐུའི་གསང་བ་བསམ་གྱིས་མི་ཁྱབ་པ། རླུང་དང་ཡི་གེ་ནི་གསུང་གི་གསང་བ་བསམ་གྱིས་མི་ཁྱབ་བ། ཐིག་ལེ་དང་བདེ་བ་ཐུགས་ཀྱི་གསང་བ་བསམ་གྱིས་མི་ཁྱབ་པ། ཨོཾ་ལ་སོགས་ཁམས་གསུམ་གྱི་བདག་པོ། ལུས་སྟོད་སྨད་བར་གསུམ་ས་གསུམ་གྱི་མགོན་པོ། རྩ་བྲན་བསམ་གྱིས་མི་ཁྱབ་པ་ཇི་སྙེད་པ་མཁྱེན་པ། དབུ་མ་ཇི་ལྟ་བ་མཁྱེན་པ། ལུས་ངག་ཡིད་གསུམ་གྱི་གཤིས་ཅི་ཡང་མ་ཡིན་པའི་ངོ་བོ་རང་རིག་རང་གསལ་ཇི་ལྟ་བ་མཁྱེན་པ། གདངས་ཅི་ཡང་མ་འགགས་པ་སྣ་ཚོགས་སུ་འཆར་བ་ནི་ཇི་སྙེད་པ་མཁྱེན་པ། མ་རིག་པ་དང་འཁྲུལ་པ་ལས་དང་ཉོན་མོངས་པ་ཐམས་ཅད་གཞི་ལ་མ་གྲུབ་པ་སྤངས་པ་ཕུན་སུམ་ཚོགས་པ། ངོ་བོ་དེ་ཐམས་ཅད་ཀྱི་གཤིས་ཡེ་ཤེས་སུ་འདུག་པ་རྟོགས་པ་ཕུན་སུམ་ཚོགས་པ། རྩ་འཁོར་ལོ་ལྔ་རླུང་འབྱུང་བ་ལྔ། ཁམས་བདུད་རྩི་ལྔ། སེམས་ཉོན་མོངས་པ་ལྔ། རྒྱལ་བ་རིགས་ལྔ། ལུས་མཛད་པ་མཐར་འདོན་གྱི་སངས་རྒྱས་མཆོག་གི་སྤྲུལ་པ། རིགས་དྲུག་གི་ས་བོན་ཐུབ་པ་དྲུག དེ་ལ་བརྟེན་པའི་རླུང་དང་རྣམ་རྟོག་སྐྱེ་བའི་སྤྲུལ་པ་ཡི་གེ་དང་། རླུང་རིགས་དྲུག་སོ་སོའི་སྐད་དུ་ཆོས་སྟོན་པ། དེ་ལ་སོགས་ཏེ་སངས་རྒྱས་ཀྱི་ཡོན་ཏན་ཐམས་ཅད་ཕུན་སུམ་ཚོགས་པའི་བདག་ཉིད་དུ་གནས་སོ། །བདེ་མཆོག་རྩ་བའི་རྒྱུད་ལས། དཔལ་ལྡན་ཁྲག་འཐུང་རྒྱལ་པོ་ཆེ། །འདོད་པ་ཀུན་གྱི་དབང་ཕྱུག་གཙོ། །ཀུན་ཏུ་ཕྱག་དང་ཞལ་
༼ཞབས༽
ལྡན་ཞིང་། །ཀུན་ཏུ་ཐོས་ལྡན་འཇིག་རྟེན་ན། །ཐམས་ཅད་གཡོགས་ཏེ་རྣམ་པར་བཞུགས། །ཞེས་སོ། །དེ་ཡང་རྣལ་འབྱོར་ཆེན་པོའི་འབྲས་བུའི་ཁྱད་པར་ཡན་ལག་བདུན་ལྡན་གྱི་སྐུ་སྟེ། རྒྱུ་ཡན་ལག་བདུན་ལྡན་དུ་གནས། ལམ་ཡན་ལག་བདུན་ལྡན་དུ་ཉམས་སུ་བླངས་པས། འབྲས་བུ་ཡན་ལག་བདུན་ལྡན་མངོན་དུ་བྱེད་པའོ། །དེའང་དཔལ་ངག་གི་དབང་ཕྱུག་གྲགས་པའི་ཞལ་སྔ་ནས། ལོངས་སྤྱོད་རྫོགས་དང་ཁ་སྦྱོར་བདེ་ཆེན་རང་བཞིན་མེད། །སྙིང་རྗེས་ཡོངས་གང་རྒྱུན་མི་འཆད་དང་འགོག་པ་མེད། །ཡན་ལག་བདུན་པོ་ཉིད་དང་ལྡན་པའི་བསྒྲུབ་བྱ་འདི། བདག་འདོད་ཚད་མས་ཡོངས་བསྒོས་བློ་ཅན་རྣམས་ཀྱང་འདོད། །ཅེས་གསུངས་ཏེ། དེ་ལ་རྒྱུའི་དུས་ན་ཡན་ལག་བདུན་ལྡན་དུ་གནས་པ་ནི། ལོངས་སྤྱོད་རྫོགས་པའི་ཡན་ལག་ནི། མཚན་དང་དཔེ་བྱད་འོད་དང་འོད་ཟེར་གྱི་གཞི་རྟེན་མ་ལུས་པ་གནས་པའོ། །ཁ་སྦྱོར་གྱི་ཡན་ལག་ནི། རྩ་ཐམས་ཅད་སྟེང་འོག་ཏུ་ཁ་སྦྱོར། རླུང་ཐབས་ཀྱི་རྒྱུ་བ་དང་ཤེས་རབ་ཀྱི་རྒྱུ་བ་ཁ་སྦྱོར་ཏེ།
་་་་་སཾ་པུ་ཊི་ལས། རྩ་རྣམས་ཐམས་ཅད་མཉམ་སྦྱོར་བས། མཁའ་འགྲོ་མ་ཡི་དྲཱ་བ་སྡོམ། །ཅེས་སོ།།
ཐིག་ལེ་ཨ་ཧཾ་ཁ་སྦྱོར། སེམས་སྣང་སྟོང་ཁ་སྦྱོར་དུ་གནས་པའོ། །བདེ་བས་གང་པའི་ཡན་ལག་ནི། དང་པོ་སྐྱེས་ཀྱང་ལྷན་ཅིག་སྐྱེས་པའི་དགའ་བ་དང་བཅས་ཏེ་སྐྱེས་ནས་གནས། བདེ་བར་འཆི་བས་དུས་གསུམ་དུ་བདེ་བས་ཏེ་ཚོར་བ་ཐམས་ཅད་བདེ་བ་ཆེན་པོའོ། །རང་བཞིན་མེད་པའི་ཡན་ལག་ནི། ལུས་ངག་ཡིད་གསུམ་དབྱེར་མེད་དེ། བདེན་པ་མ་ཡིན་བརྫུན་པ་མིན་པ་སྟེ་ཅི་ཡང་མ་ཡིན་ཅིང་སྤྲོས་པ་དང་བྲལ་བའོ། །སྙིང་རྗེས་གང་བའི་ཡན་ལག་ནི། སེམས་ཀྱི་གདངས་འགག་པ་མེད་པས་ཅིར་ཡང་འཆར་ཅིང་དེ་དང་གཉིས་སུ་མེད་པ་རྩ་གནས་ཀྱི་རྟེན་འབྲེལ་ལོ། །མཚན་ཉིད་སྣ་ཚོགས་སུ་འཆར་བ་ལ་ངོ་བོ་གཉིས་སུ་མེད་པའོ། །རྒྱུན་མི་འཆད་པའི་ཡན་ལག་ནི། དཔེར་ན་ཇི་སྲིད་ཆབ་རོམ་གནས་པ་དེ་སྲིད་དུ་ཆུ་གནས་པ་དེ་བཞིན་དུ་སེམས་གནས་པས་ལུས་ངག་ཀྱང་གནས་པས་དོན་གྱི་ལུས་ངག་ཡིད་གསུམ་རྒྱུན་ཆད་མེད་དེ་དུས་ཐམས་ཅད་པའོ། །འགོག་པ་མེད་པའི་ཡན་ལག་ནི། ཆོས་ཐམས་ཅད་ཀྱི་ཆོས་ཉིད་ཅིར་ཡང་འཆར་བ་ལ་སྟོང་པ་ཕྱོགས་གཅིག་པའི་སེམས་མེད་པ་དང་། རྐྱེན་གང་གིས་ཀྱང་གཞིག་ཅིང་མེད་པར་བྱར་མ་གཏུབ་པའོ། །དེ་རྣམས་ཀྱི་གནད་དང་ལམ་ཡན་ལག་བདུན་ལྡན་ཟབ་ཆོས་བཞིན་དུ་ཤེས་པར་བྱའོ། །གསུམ་པ་འཇིག་པ་རྫོགས་པའི་སངས་རྒྱས་སུ་འཇིག་པ་ནི། ཚེའི་དུས་བྱས་ཏེ་འཆི་བའི་དུས་སུ་རྩ་མདུད་གྲོལ་བ་སྤྲུལ་སྐུ། ཡི་གེ་ཞིག་སྟེ་ཐིག་ལེ་གཡོ་བ་ལོངས་སྐུ། འོད་གསལ་འཆར་བ་ཆོས་སྐུའོ། །ཕྲ་རགས་ཀྱི་རྟོག་པ་ཐིམ་པ་སྤངས་པ་ཕུན་སུམ་ཚོགས་པ། འཆི་བ་འོད་གསལ་དོན་དམ་པ་ནི་རྟོགས་པ་ཕུན་སུམ་ཚོགས་པའོ། །འབྱུང་བ་ལྔ་དང་དབང་པོ་ལྔ་ཐིམ་པ་རྒྱལ་བ་རིགས་ལྔ་དང་། འོད་གསལ་དུ་ཐིམ་པ་རིགས་དྲུག་པ་རྡོ་རྗེ་འཆང་ངོ་། །ཤི་བ་ཆོས་སྐུ། བར་དོ་གཟུགས་སྐུའོ། །དེ་ལྟར་སྐྱེ་འཆི་གནས་གསུམ་སངས་རྒྱས་ཡིན་པས་འབྲས་བུའི་ཆོས་ཐམས་ཅད་ཚང་སྟེ། ཡོད་པ་བསྒྲུབ་པ་དང་། མེད་པ་ལོགས་ནས་བཙལ་བའམ། ངན་པ་བཟང་པོར་བཏང་རྒྱུ་མེད་དེ། དུས་གསུམ་འགྱུར་བ་མེད་པས་རྒྱུ་སེམས་ཅན་གྱི་དུས་ན་སངས་རྒྱས་ཉིད་ཡིན་ནོ། །དེ་ཡང་དཔལ་ཀྱཻ་རྡོ་རྗེའི་རྒྱུད་ལས། སངས་རྒྱས་མ་ཡིན་སེམས་ཅན་ནི། །གཅིག་ཀྱང་ཡོད་པ་མ་ཡིན་ནོ། །སྐྱེ་བོ་རྣལ་འབྱོར་ལྡན་པ་ཡིས། །ང་རྒྱལ་མི་བཅག་མཐོ་མི་འཚམས། །ཀུན་རྫོབ་གཟུགས་སུ་གནས་ན་ནི། །དེ་རྣམས་བདེ་གཤེགས་རིགས་སུ་འགྱུར། །ཞེས་སོ། །འོ་ན་དེ་ལྟར་གདོད་ནས་སངས་རྒྱས་ཡིན་ན་ལམ་བསྒྲོད་ཅི་དགོས་ཞེ་ན། རྡོ་རྗེ་གུར་ལས། སེམས་ཅན་རྣམས་ནི་སངས་རྒྱས་ཉིད། འོན་ཀྱང་གློ་བུར་དྲི་མས་བསྒྲིབས། །དེ་ཉིད་བསལ་ན་སངས་རྒྱས་ཉིད། །ཅེས་སོ། །དེ་ལྟར་གདོད་མ་ནས་སྐུ་གསུམ་ལྷན་ཅིག་སྐྱེས་པའི་སངས་རྒྱས་སུ་གནས་པ་ནི། དངོས་པོའི་གནས་ལུགས་ཏེ་དེ་ལྟར་རང་ངོ་མ་ཤེས་པས་མ་རིག་པ། དེ་ལ་ལོག་པར་བཏགས་པས་འཁྲུལ་པ་ཡིན་པ་ལ་ཡིན་པར་ངོ་ཤེས་ཤིང་གོམས་པར་བྱེད་པ་ལམ་ཞེས་བྱ། ཀུན་བརྟགས་ཀྱི་འཁྲུལ་པ་རྩ་བ་ནས་དག་ཅིང་ཇི་ལྟ་བའི་རང་མཚན་མངོན་དུ་གྱུར་པ་ནི་འབྲས་བུའོ། །དམ་པའི་ཞབས་རྡུལ་སྤྱི་བོའི་གཙུག་བླངས་ཤིང་། །བླ་ན་མེད་པའི་དགོངས་པ་ངེས་རྟོགས་པའི། །ཐུགས་ཀྱི་རྡོ་རྗེ་ཞེས་བྱའི་རྣལ་འབྱོར་པས། །ཐབས་མཆོག་ལམ་ལ་ཡུན་དུ་བསྒོམས་པའི་མཐུས། །རྡོ་རྗེ་ལུས་ཀྱི་རྩ་གནས་རླུང་གཟུགས་མཐོང་། །མངོན་དུ་གྱུར་པས་མྱོང་བའི་ངེས་པ་འཐོབ། །དེ་དོན་བླ་མེད་རྒྱུད་རྣམས་ཀུན་དོན་དང་། འགལ་བ་མེད་པར་ལུང་གི་ཚད་མས་གྲུབ། །དེ་གསུང་དྲི་མེད་རྒྱུད་རིམ་ལས་འོངས་པའི། །དུས་གསུམ་མཁྱེན་པ་འབྲི་ཁུང་རིན་ཆེན་དང་། །དཔང་གྱུར་སྐྱེས་བུ་
་་་་་ས་སྐྱ་པཎྜི་ཏ་ཆེན་པོ་
ལྔ་རིག་པཎ་ཆེན་དང་། །རྣལ་འབྱོར་དབང་ཕྱུག་རྡོ་རྗེའི་མཚན་ཅན་དང་། །བསོད་ནམས་རྫོགས་པའི་མི་ནུབ་རྒྱལ་མཚན་གྱི། །བསླུ་བ་མེད་པ་ཞལ་གྱི་བདུད་རྩི་ལས། །བཅུད་ཀྱི་སྙིང་པོ་དེ་འདིར་རབ་བསྡུས་ཏེ། །ཟབ་ཅིང་རྒྱ་ཆེ་གནད་ཀྱི་གཏེར་ཆེན་འདི། །ཧེ་རུ་ཀ་དཔལ་བླ་མའི་དྲིན་ལས་བྱུང་། །འདི་བཀོད་དགེ་བས་མཁའ་མཉམ་འགྲོ་བ་ཀུན། །ཚོགས་གཉིས་མཁའ་ལ་བདེ་ཆེན་ཟླ་རྒྱས་ཏེ། །ཆགས་པའི་གདུང་སེལ་རྨོངས་པའི་མུན་བསལ་ནས། །བདུད་བཞིའི་གཟའ་བྲལ་ཆོས་ཀྱི་དབང་ཕྱུག་ཤོག །ཟབ་མོ་གསང་སྔགས་ཀྱི་རང་གཞུང་ཐུན་མོང་མ་ཡིན་པ་སྟོན་པའི་རྡོ་རྗེ་ལུས་ཀྱི་སྦས་བཤད་ཅེས་བྱ་བ། ཤཱཀྱའི་དགེ་སློང་ཐེག་པ་མཆོག་གི་རྣལ་འབྱོར་པ་
་་་་་རྒྱལ་བ་ཡང་དགོན་པ་ཆེན་པོ་
རྒྱལ་མཚན་དཔལ་བཟང་པོ། བླ་མ་གོང་མའི་གསུང་ངག་མ་ལུས་པར་བསྲེས་ནས། །དཔལ་ལྷ་སྡིངས་ཀྱི་དབེན་གནས་སུ་བྱ་དབོའི་ཟླ་བའི་ཡར་ངོ་ལ་བར་ཆད་མེད་པར་བྲིས་པའོ། །ས་སྟེང་ཀུན་ཏུ་སྒྲུབ་པ་པོ་རྣམས་ཉི་ཟླ་བཞིན་དུ་རྒྱས་པར་གྱུར་ཅིག། །།
མཆན་བུ་ཞུས་སོ།། །།མངྒ་ལཾ་བྷ་ཝནྟུ།། དགེའོ།། །།